Gabon txikitxo:

**BERGARAR ONENA**

Bihar zure urtebetetzea da, eta 6 urte beteko dituzu. Hau, nik 10 urte beranduago idazten dizut. Seguraski urduritasunak jota egongo zarela eta gau osoan ez duzula begirik itxiko. Ni ordea jada ohean sartuta nago, zuri gutun hau idazten.

Hainbeste gauza ditut zuri kontatzeko, dena asko aldatu da 10 urtetan. Baina badira hainbat gauza aldatu ez direnak: hainbeste gustatzen zaizkigun amaren besarkadak, edo aitonaren bazkariak, baita barre egitea ere. Dantza egitea ere asko gustatzen zait oraindik, nahiz eta bakarrik nagoenean soilik egin. Ez didazu sinetsiko baina mendira joatearen xarma aurkitu dudala uste dut. Belar bustiaren usaina, loreen kolore biziak, lasaitasuna, isiltasuna…Nagusi egitearen bideari ekin diot jada, eta ez pentsa oso polita denik. Askotan haize hotz boladek astintzen naute berriz ere nire lekuan jartzeko esaten. Egia da askatasun gehiago dudala baina arduren zama areagotzen ari zait eta askotan lepoan soka estu bat izango banu bezala sentitzen naiz. Faltan botatzen ditut txikia nintzeneko ardurak: eskolako lanak egitea, ondo lo egitea eta aitari eta amari kasu egitea. Hain zoriontsua nintzen, eta ez nintzen konturatzen. Badakit gutun hau ez duzula guztiz ulertuko, normala da Eneka, urteen kontuarekin ulertuko nauzu.

Orain, zure ardurak ongi bete, amari kasu egin. Nahiz eta askotan haserretu, arrazoi zati handia izaten du beti. Ez begiratu besteek dutenari edo falta zaizunari. Disfrutatu momentu bakoitza inguruan dituzun pertsonekin. Lagun berri asko egin. Emaiezu gurasoek proposatutako planei aukera bat. Leku berri eta polit asko ezagutzeko aukera izugarria duzu eta. Baina guzti honen gainetik, izan zoriontsu. Ez utzi edonork zure irribarre gaizto hori aurpegitik ezabatzen. Izan zaren modukoa, egin gustatzen zaizkizun gauzak eta eman zaporea bizitzari. Sortu benetan izan nahi duzun Eneka bat.

Konturatzen zarenerako, hamabost urteen amaieran egongo zara, hamasei urte betetzeko ordu gutxi batzuen zain, ohean eserita, ordenagailua hanka gainean duzula. Sei urteko Eneka txikiari gustatuko litzaizkizun gauzak idazten.

Hamasei urteko Enekarengandik, sei urteko Enekarentzako.

Munduko maitasun guztiarekin.